b"\n_START_ARTICLE_\nLeif Ove Andsnes\n_START_SECTION_\n\xc3\x85rene 1970\xe2\x80\x931987\n_START_PARAGRAPH_\nAndsnes er eldste barn av lektor Steinar Andsnes (1947\xe2\x80\x93) og lektor Sissel Austevik (1947\xe2\x80\x93). Begge foreldrene er utdannede musikkl\xc3\xa6rere, og Leif Ove fikk sin f\xc3\xb8rste klaverundervisning hjemme p\xc3\xa5 H\xc3\xa5vik, Karm\xc3\xb8y, allerede som fire\xc3\xa5ring. \xc3\x85tte \xc3\xa5r gammel fikk Andsnes plass ved Karm\xc3\xb8y musikkskole. Her studerte han i seks \xc3\xa5r hos Laila Unni Laurendz Pedersen, etterfulgt av to \xc3\xa5r under Terje Mathisen, som p\xc3\xa5 den tiden var fylkesmusiker i Rogaland. Sin f\xc3\xb8rste klaveraften holdt Andsnes i Haugesund Billedgalleri i 1984, bare 14 \xc3\xa5r gammel._NEWLINE_I 1985, mot slutten av skolegangen ved B\xc3\xb8 ungdomsskole p\xc3\xa5 Karm\xc3\xb8y begynner Andsnes \xc3\xa5 pendle til Bergen annenhver helg for \xc3\xa5 ta timer med den tsjekkiske klaverpedagogen Ji\xc5\x99\xc3\xad Hlinka. Imponert over Andsnes' talent, overtaler Hlinka foreldrene til \xc3\xa5 sende Leif Ove til Bergen Musikkonservatorium, i dag Griegakademiet, rett etter ungdomsskolen. Etter et str\xc3\xa5lende pr\xc3\xb8vespill v\xc3\xa5ren 1986, begynner Andsnes studiene h\xc3\xb8sten samme \xc3\xa5r. Under l\xc3\xa6re\xc3\xa5rene i Bergen f\xc3\xa5r Andsnes en raskt stigende fremgang, noe som i f\xc3\xb8rste rekke kulminerer med Hindemith-prisen i Frankfurt am Main i februar 1987. Deretter f\xc3\xb8lger tre bejublede predebutkonserter p\xc3\xa5 Karm\xc3\xb8y, i Bergen og i Stavanger, f\xc3\xb8r selve ildd\xc3\xa5pen finner sted i Universitetets aula i Oslo den 6. mai 1987. Samtidig lanseres Andsnes\xc2\xb4 f\xc3\xb8rste LP, en innspilling gjort i Ask\xc3\xb8yhallen utenfor Bergen.\n_START_SECTION_\n\xc3\x85rene 1988\xe2\x80\x931995\n_START_PARAGRAPH_\nI mai 1988 vant Andsnes 2. pris ved Eurovisjonens konkurranse for unge musikere i Amsterdam. Snaue to uker etter var han tidenes yngste solist i Griegs a-moll-konsert under Festspillene i Bergen, en fremf\xc3\xb8relse som ble direktesendt p\xc3\xa5 NRK-TV. Musikkretser i USA fattet snart interesse for den unge norske pianisten, og Andsnes gjorde sin amerikanske debut i New York 4. mars 1989, etterfulgt av flere konserter i Washington D.C. og Canada. I august samme \xc3\xa5r debuterte ogs\xc3\xa5 Andsnes p\xc3\xa5 Festspillene i Edinburgh og musikkfestivalen i Lanaudi\xc3\xa8re. I november 1989 undertegner Andsnes en tre\xc3\xa5rskontrakt med Virgin Classics._NEWLINE_I 1990 gjennomf\xc3\xb8rer Andsnes sin nordamerikanske orkestrale debut under The Blossom Festival med Cleveland Symphony Orchestra og Neeme J\xc3\xa4rvi. Samme \xc3\xa5r undertegner Andsnes, Ole Edvard Antonsen, Truls M\xc3\xb8rk og Marianne Thorsen en sponsoravtale med Statoil til en verdi av 1 million kroner. I mai 1991 holder Andsnes en kritikerrost Chopin-aften under Festspillene i Bergen, f\xc3\xb8r han i juli samme \xc3\xa5r debuterer med Los Angeles Philharmonic i legendariske Hollywood Bowl. 15. februar 1992 debuterer Andsnes med Berliner Philharmoniker, samt spiller for f\xc3\xb8rste gang under Proms-konsertene i Royal Albert Hall. I 1993 erobrer Leif Ove Japan med Bergen Filharmoniske Orkester, og spiller 12. juni samme \xc3\xa5r (p\xc3\xa5 150-\xc3\xa5rsdagen for Griegs f\xc3\xb8dsel) Griegs klaverkonsert ved Festspillene i Bergen. Fra 1993 blir Andsnes ogs\xc3\xa5 kunstnerisk leder for Ris\xc3\xb8r Kammermusikkfest, en stilling han deler med bratsjisten Lars Anders Tomter._NEWLINE_Gjennom 1993/1994-sesongen turnerer Andsnes med Rakhmaninovs 3. klaverkonsert i Europa og USA. Han blir da ber\xc3\xb8mmet for sin \xe2\x80\x9dtekniske sikkerhet, sensitivitet og udemonstrerende virtuositet\xe2\x80\x9d. I mars 1994 returnerer Andsnes til Japan for en serie av solo-recitals og konserter med Los Angeles Philharmonic under ledelse av Esa-Pekka Salonen. I l\xc3\xb8pet av sommeren gj\xc3\xb8r Leif Ove sin australske debut med ABC Orchestra. I mai 1995 bes\xc3\xb8ker Andsnes Japan for tredje gang med Japan-filharmonien og Neeme J\xc3\xa4rvi. Andsnes spiller ogs\xc3\xa5 under 'the Proms' for andre gang, n\xc3\xa5 med Philharmonia Orchestra, ledet av Leonard Slatkin. I november opptr\xc3\xa5r Andsnes med Danmarks Radio Symfoni Orkester, dirigert av Ulf Schirmer, p\xc3\xa5 deres store turn\xc3\xa9 i Tyskland og \xc3\x98sterrike. Samme \xc3\xa5ret blir Andsnes\xc2\xb4 innspilling av Griegs klaverkonsert k\xc3\xa5ret av VG til historiens beste gjort av en norsk solist.\n_START_SECTION_\n\xc3\x85rene 1996\xe2\x80\x93\n_START_PARAGRAPH_\n1996 f\xc3\xb8rte med seg Andsnes' Paris-debut, samt en fjerde reise til Japan \xe2\x80\x93 denne gang med Oslo-filharmonien. I mars 1996 ga Andsnes en rekke solo-recitals i Europa, f\xc3\xb8r han under Proms spilte Rachmaninovs 3. klaverkonsert med BBC National Orchestra of Wales under ledelse av Tadaaki Otaka. P\xc3\xa5 h\xc3\xb8sten signerte han en fem-platers kontrakt med EMI Classics, og var ogs\xc3\xa5 en av de nominerte til Nordisk r\xc3\xa5ds musikkpris. Andsnes debuterer med New York Philharmonic i 1997, og er samme \xc3\xa5r '\xc3\x85rets Festspillmusiker' ved Festspillene i Bergen. En europaturn\xc3\xa9 f\xc3\xb8lger i 1998 med Detroit Symphony Orchestra._NEWLINE_I mars 1999 debuterte Andsnes med stor suksess i Carnegie Hall i New York, og ble i november 2001 den f\xc3\xb8rste musikeren i historien som f\xc3\xa5r sin egen serie p\xc3\xa5 Barbican Centre i London. I januar/februar 2002 holdt Andsnes en serie konserter med New York Philharmonic, og turnerte i tillegg kontinentet fra \xc3\xb8st til vest med fiolinisten Christian Tetzlaff. I juni var Andsnes igjen solist med Griegs a-moll under Festspillene i Bergen. Den samme konserten spilte Andsnes ogs\xc3\xa5 ved direktesendte Last Night of the Proms, den 14. september. Dette \xc3\xa5ret ble han ogs\xc3\xa5 utnevnt til kommand\xc3\xb8r av St. Olavs Orden._NEWLINE_20. mars 2005 debuterer Andsnes i Moskva med Griegs klaverkonsert og Rakhmaninovs 2. klaverkonsert. Samme \xc3\xa5ret spiller Andsnes p\xc3\xa5 BBC Proms under verdenspremieren av Dalbavies klaverkonsert._NEWLINE_I oktober 2011 havner Andsnes' innspilling av Rachmaninovs klaverkonserter nr. 3 og 4 p\xc3\xa5 plass nummer 49 i Morgenbladets liste over historiens 100 beste norske utgivelser. Senere samme m\xc3\xa5ned ender innspillingen av Griegs Ballade i g-moll p\xc3\xa5 plass nummer 32 i samme k\xc3\xa5ring._NEWLINE_P\xc3\xa5 privatfronten er Leif Ove samboer med Ragnhild Lothe, hornist i Bergen Filharmoniske Orkester. Paret har tre barn: En datter f\xc3\xb8dt i 2010, etterfulgt av tvillinger v\xc3\xa5ren 2013 . Familien er bosatt i Bergen."